Diari Oficial de la Generalitat Valenciana


Sumari del DOGV 7666, del 26-11-2015 (2015/9539)

RESOLUCIÓ de 19 de novembre de 2015, de la consellera de Justícia, Administració Pública, Reformes Democràtiques i Llibertats Públiques, per la qual es regula la composició i funcionament del Fòrum de Debat sobre la Justícia a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7666

Data del DOGV
:   26-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9539


Data del document
:   19-11-2015

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * sistema judicial

RESOLUCIÓ de 19 de novembre de 2015, de la consellera de Justícia, Administració Pública, Reformes Democràtiques i Llibertats Públiques, per la qual es regula la composició i funcionament del Fòrum de Debat sobre la Justícia a la Comunitat Valenciana. [2015/9539]  
L'article 5 del Decret 7/2015, de 29 de juny, del president de la Generalitat, pel que determina les conselleries en què s'organitza l'administració de la Generalitat, assigna a la Conselleria de Justícia, Administració Pública, Reformes Democràtiques i Llibertats Públiques les competències en matèria de justícia i reformes democràtiques.  
El Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en l'article 19.2.a, atribueix a la Direcció General de Justícia, entre altres, les funcions en matèria de relacions amb la justícia, infraestructures judicials, gestió i formació del personal, planificació de l'Oficina Judicial, justícia gratuïta i atenció a víctimes de delicte, i en la lletra b de l'esmentat article, assigna a la Direcció General de Reformes Democràtiques les funcions d'impuls en matèria d'instruments que aprofundisquen en el desenvolupament democràtic en la Comunitat.  
El Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, en l'article 10, preveu que corresponen a la Direcció General de Reformes Democràtiques les competències relatives a la reforma, revitalització i implantació de procediments per a garantir una major qualitat democràtica de les institucions i el compliment dels fins d'interès general que legitimen la intervenció dels poders públics, la coordinació i gestió de mesures que propicien la instauració de sistemes addicionals d'exigència de responsabilitats polítiques, i la promoció dels drets i llibertats fonamentals reconeguts en la Constitució i la resta de l'ordenament jurídic.  
Amb aquesta finalitat, i en execució de les competències que tinc atribuïdes, d'acord amb el que disposa la disposició final primera del Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc:  
  
Primer. Creació i objecte  
Amb la finalitat de debatre les qüestions que sorgisquen del funcionament de l'Administració de Justícia, es crea el Fòrum de Debat sobre la Justícia a la Comunitat Valenciana.  
Aquest Fòrum es constitueix amb l'objectiu d'obrir un espai i servir de via entre tots els operadors jurídics i els ciutadans, per a l'anàlisi, debat i proposta de mesures per a la millora de l'Administració de Justícia com a vehicle per a l'exercici dels drets i llibertats dels ciutadans.  
  
En el marc del Fòrum de Debat sobre la Justícia a la Comunitat Valenciana, es realitzarà una anàlisi d'indicadors i de les propostes realitzades en les distintes activitats del Fòrum (seminaris, jornades, etc.), que es plasmaran en informes elaborats per observatoris o grups de treball. En els informes es realitzaran recomanacions, propostes de millora, canvis normatius o suggeriments de bones pràctiques.  
  
Segon. Composició i àmbit d'aplicació  
Presidides per la persona titular de la Conselleria de Justícia, Administració Pública, Reformes Democràtiques i Llibertats Públiques, les distintes sessions del Fòrum comptaran amb la participació de prestigiosos professionals de la justícia i el dret que, des dels seus respectius àmbits de coneixement, aporten la seua experiència per a la solució i millora de les qüestions que se susciten, així com sindicats de l'Administració de Justícia, organitzacions, associacions, i tots aquells col·lectius o particulars interessats en alguna qüestió relacionada amb l'administració de justícia.  
En tot cas, les distintes qüestions que es plantegen se circumscriuran a l'àmbit de la Comunitat Valenciana.  
  
Tercer. Funcionament i activitats  
La persona titular de la Direcció General de Reformes Democràtiques serà l'encarregada de coordinar la celebració de les distintes sessions del Fòrum, determinant en cada cas concret, i en funció de les qüestions a tractar, els assistents i la forma de celebració d'aquests: jornades, taules redones, grups de treball, etc., tot això en col·laboració amb la Direcció General de Justícia.  
El Fòrum tindrà lloc trimestralment, sense perjuí que, amb la finalitat de dotar-lo d'un caràcter àgil, obert i participatiu, puga convocar-se quan existisquen qüestions a debatre, sent decisió de la Conselleria competent en matèria de justícia, d'ofici, o a petició dels distints col·lectius, o particulars. Amb aquest fi s'habilitarà en la pàgina web de la Conselleria una bústia de suggeriments sobre possibles temes i qüestions a tractar.  
El Fòrum se subdividirà en observatoris o grups de treball que realitzaran les seues activitats paral·lelament a aquell. Aquests observatoris tindran la consideració de grups de treball adscrits a la Conselleria de Justícia, Administració Pública, Reformes Democràtiques i Llibertats Públiques.  
Els membres dels observatoris seran professionals, especialistes o usuaris de cada una de les matèries. La seua funció serà la de realitzar i arreplegar les propostes de les sessions del Fòrum en relació a les seues matèries.  
El nomenament dels membres que compondran cada un dels observatoris es realitzarà per resolució de la Conselleria, i el seu règim jurídic serà l'establit previst per als òrgans col·legiats en els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La finalitat de cada observatori serà proposar recomanacions, modificacions normatives o bones pràctiques i emetran un informe final en què es plasmaran les seues conclusions amb el balanç de les tasques dutes a terme i la formulació de les propostes que els seus membres estimen oportunes. L'informe esmentat hauran d'elevar-lo a la Conselleria de Justícia, Administració Pública, Reformes Democràtiques i Llibertats Públiques, a través de la Direcció General de Reformes Democràtiques. El termini per a l'emissió del corresponent informe serà el que s'indique en la resolució de nomenament dels seus membres.  
Cada observatori comptarà amb un coordinador, en contacte amb la Direcció General de Reformes Democràtiques, que impulsarà les reunions i continguts atribuïts.  
El Servei d'Anàlisi i Impuls dels Drets, Llibertats i Desenvolupament Democràtic recopilarà i posarà a disposició dels membres de cada observatori la documentació necessària.  
  
Quart. Infraestructura i mitjans  
El suport administratiu i tècnic que precise la realització de les distintes sessions del Fòrum de Debat sobre la Justícia a la Comunitat Valenciana, així com el que requerisquen els observatoris en què aquest se subdividisca, per al degut exercici de les seues funcions, serà prestat per la Conselleria de Justícia, Administració Pública, Reformes Democràtiques i Llibertats Públiques.  
  
Cinquè. Incidència econòmica en la dotació de despesa  
L'aplicació i el desenvolupament d'aquesta resolució no podrà tindre cap incidència en la dotació de tots i cada un dels capítols de despesa assignats a la Conselleria de Justícia, Administració Pública, Reformes Democràtiques i Llibertats Públiques i, en tot cas, haurà de ser atès amb els seus mitjans personals i materials.  
  
Sisè. Recursos  
Contra aquesta resolució, que posa fi a la via administrativa, es podrà interposar un recurs contenciós administratiu en el termini de dos mesos comptats des de l'endemà de la publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, podrà interposar-se potestativament recurs de reposició davant el mateix òrgan que va dictar l'acte que es recorre, en el termini d'un mes comptat des de l'endemà de la publicació, o qualsevol altre recurs que estime escaient per a la defensa dels seus interessos.  
  
València, 19 de novembre de 2015.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.